KOMISSION DELEGOITU ASETUS (EU) 2021/1473,

annettu 30 päivänä kesäkuuta 2021,

delegoidun asetuksen (EU) 2019/2201 oikaisemisesta siltä osin kuin on kyse tietyistä säännöistä pohjankatkaravun pyyntiä Skagerrakissa koskevien reaaliaikaisten pyyntikieltojen täytäntöön panemiseksi

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1241 (1) ja erityisesti sen 15 artiklan 2 kohdan,

sekä katsoo seuraavaa:

(1) Asetuksessa (EU) 2019/1241 vahvistetaan erityiset säännökset teknisistä toimenpiteistä, jotka on vahvistettu alueellisella tasolla Pohjanmerta, Skagerrakia ja Kattegatia varten, ja ne kattavat myös silmäkokoa, asiaan liittyviä edellytyksiä ja sivusaaliita koskevia sääntöjä.

(2) Euroopan unionin ja Norjan kalastusneuvottelujen 6 päivänä syyskuuta 2018 (2) tehdyssä yhteisesti sovitussa pöytäkirjassa, jäljempänä ’sovittu pöytäkirja’, vahvistetaan menettelyt ja näytteenottomenetelmä reaaliaikaisten pyyntikieltojen asettamiseksi pohjankatkaravun (Pandalus borealis) osalta Skagerrakissa.

(3) Alankomailla, Belgialla, Ranskalla, Ruotsilla, Saksalla ja Tanskalla (Scheveningen-ryhmä) on välitön kalastuksenhoitoetu Pohjanmerellä, ja ne toimittivat 7 päivänä maaliskuuta 2019 yhteisen suosituksen, jolla saatetaan kyseisessä yhteisesti sovitussa pöytäkirjassa esitetyt toimenpiteet osaksi unionin lainsäädäntöä. Yhteisessä suosituksessa määritetään reaaliaikaiset pyyntikiellot pohjankatkaravun nuorten yksilöiden suojelemiseksi ja vapautetaan lisää pyydyksiä.

(4) Sen jälkeen, kun tieteellis-teknis-taloudellinen kalastuskomitea (STECF) oli arvioinut yhteisen suosituksen (3), annettiin 1 päivänä lokakuuta 2019 komission delegoitu asetus (EU) 2019/2201 (4).

(5) Mainitun asetuksen julkaisemisen jälkeen asianomaiset jäsenvaltiot pyysivät komissiota oikaisemaan joitakin virheitä, jotka vaikeuttavat kyseisen delegoidun asetuksen asianmukaista täytäntöönpanoa.

(6) Delegoidussa asetuksessa (EU) 2019/2201 vahvistetaan ”pohjankatkaravun nuorien yksilöiden” määritelmä, jotta voidaan määrittää niiden kalojen koko, joiden määrä kokonaissaaliissa voi käynnistää reaaliaikaisen pyyntikiellon. Oikeusvarmuuden ja selkeyden kannalta koko asetuksessa olisi käytettävä samaa termiä samasta käsitteestä. Sen vuoksi koko säädöksessä olisi käytettävä ilmaisua ”pohjankatkaravun nuoret yksilöt” synonyymien kuten ”kynnyspituuden alapuolelle jäävät pohjankatkaravut” tai ”alamittaiset pohjankatkaravut” sijaan.

(7) Yhteisessä suosituksessa vahvistetaan riskiperusteinen strategia, jolla yksilöidään alueet ja ajanjaksot, joiden osalta on olemassa riski siitä, että pohjankatkaravun nuoria yksilöitä saadaan saaliiksi määrä, joka ylittää kynnystason. Delegoidussa asetuksessa (EU) 2019/2201 esitetään virheellisesti, että kynnystaso, joka käynnistää reaaliaikaisen pyyntikiellon, on 20 painoprosenttia verrattuna pohjankatkaravun kokonaissaaliiseen vetokertaa kohden, mutta sen pitäisi sen sijaan olla 20 prosenttia verrattuna näytteessä olevaan kokonaismäärään, kuten yhteisessä suosituksessa esitetään.

(8) Asetuksessa (EU) 2019/1241 vahvistetaan vähimmäissilmäkooksi 35 mm pohjankatkaravun kohdennetulle kalastukselle Skagerrakissa ja Kattegatissa. Delegoidussa asetuksessa (EU) 2019/2201 mainitaan virheellisesti vähimmäissilmäkokona 32 mm, joka on vähimmäissilmäkoko pohjankatkaravun kohdennetulle kalastukselle Pohjanmerellä. Sen vuoksi kyseistä lukua olisi muutettava.

(9) Yhteisessä suosituksessa esitetään mahdollista kalastuskieltoa, jos pohjankatkaravun nuorten yksilöiden osuus on yli 40 prosenttia. Yhteisen suosituksen perusteella delegoidussa asetuksessa (EU) 2019/2201 olisi viitattava prosenttiosuuteen, joka liittyy näytteessä olevaan määrään eikä kokonaissaaliiseen.

(10) Delegoidussa asetuksessa (EU) 2019/2201 liitetään kokovalikoivaa Nordmøre-yhdistelmäritilää käyttäviä aluksia ja valikoivilla pyydyksillä varustettuja pohjatrooleja koskeva erityinen seurantaohjelma ainoastaan alueeseen, jolla sovelletaan reaaliaikaista pyyntikieltoa (kieltoalue). Kyseistä asetusta olisi mukautettava STECF:n arvioon, jossa todettiin, että kyseisillä valikoivilla pyydyksillä varustettuihin aluksiin on sovellettava erityistä seurantaohjelmaa riippumatta alueesta, joilla niillä kalastetaan.

(11) Yhteisessä suosituksessa ja delegoidussa asetuksessa (EU) 2019/2201 määritettiin virheellisesti näytteen vähimmäiskoko sen määrittämiseksi, onko asetettava reaaliaikainen pyyntikielto, 2 kilogrammaksi tai 1 litraksi pohjankatkarapuja. Jäsenvaltiot pyysivät sen vuoksi, että asetus oikaistaisiin yhteisesti sovitun pöytäkirjan mukaisesti siten, että näytteen vähimmäiskoko on painoltaan 1 kilogramma tai tilavuudeltaan 2 litraa.

(12) Sen vuoksi delegoitua asetusta (EU) 2019/2201 olisi muutettava.

(13) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, tämän asetuksen olisi tultava voimaan heti sen julkaisemisen jälkeen,

ON HYVÄKSYNYT TÄMÄN ASETUKSEN:

1 artikla Muutetaan delegoitu asetus (EU) 2019/2201 seuraavasti: 1) Korvataan 3 artikla seuraavasti: ”3 artikla Kynnystaso Kynnystaso, joka käynnistää tämän asetuksen mukaisen reaaliaikaisen pyyntikiellon, on 20 prosenttia pohjankatkaravun nuorista yksilöistä verrattuna pohjankatkaravun kokonaissaaliiseen näytteessä.”; 2) Korvataan 4 artiklan 1 kohta seuraavasti: ”1. Kynnystasojen seurannan tiedot perustuvat tarkastuksiin, joita toimivaltaiset viranomaiset tekevät merellä pohjankatkarapua (Pandalus borealis) pyytävissä aluksissa, jotka käyttävät silmäkooltaan vähintään 35 millimetrin pohjatrooleja.”; 3) Korvataan 5 artiklan 2 kohta seuraavasti: ”2. Jos pohjankatkaravun nuorten yksilöiden osuus on yli 40 prosenttia kyseisen lajin määrästä 4 artiklan 4 kohdassa tarkoitetussa näytteessä, valvontaviranomaiset voivat suosittaa reaaliaikaisen pyyntikiellon asettamista yhden näytteen perusteella.”; 4) Muutetaan 6 artikla seuraavasti: a) Korvataan 1 kohta seuraavasti: ”1. Edellä 4 artiklan 4 kohdassa tarkoitettujen näytteenottoraporttien perusteella asianomainen rannikkojäsenvaltio voi kieltää pohjankatkaravun pyynnin silmäkooltaan vähintään 35 millimetrin pohjatrooleilla 7 artiklan mukaisesti määritellyllä alueella, jäljempänä ’kieltoalue’.”; b) Korvataan 3 kohta seuraavasti: ”3. Aluksiin, jotka käyttävät liitteessä III tarkoitettua kokovalikoivaa Nordmøre-ritilää, sovelletaan erityistä seurantaohjelmaa, jonka jäsenvaltiot vahvistavat pohjankatkaravun nuorten yksilöiden osuuden todentamiseksi kyseisen lajin kokonaissaaliista. Kyseisten ohjelmien tulokset toimitetaan komissiolle viimeistään kuuden kuukauden kuluttua ohjelman alkamispäivästä ja sen jälkeen kahdentoista kuukauden välein.”; 5) Korvataan 11 artiklan 2 kohta seuraavasti: ”2. Niiden alusten lippujäsenvaltiot, jotka käyttävät 1 kohdassa tarkoitettuja pyydyksiä, laativat erityisen seurantaohjelman sen todentamiseksi, etteivät saaliit saavuta kynnystasoa. Jos saaliit saavuttavat kynnystason, kyseisten alusten on poistuttava kieltoalueelta ja pysyttävä sen ulkopuolella kieltokauden jäljellä olevan ajan. Kyseisten ohjelmien tulokset toimitetaan komissiolle viimeistään kuuden kuukauden kuluttua ohjelman alkamispäivästä ja sen jälkeen kahdentoista kuukauden välein. Jos tällaisten ohjelmien tulokset osoittavat, että saaliit ylittävät kynnystasot, kyseisiin pyydyksiin ei enää saa soveltaa vapautusta.” 6) Muutetaan liitteet seuraavasti: a) Muutetaan liite I tämän asetuksen liitteessä olevan 1 kohdan mukaisesti. b) Muutetaan liite II tämän asetuksen liitteessä olevan 2 kohdan mukaisesti. c) Muutetaan liite III tämän asetuksen liitteessä olevan 3 kohdan mukaisesti.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä kesäkuuta 2021. Komission puolesta Puheenjohtaja Ursula VON DER LEYEN

(1) EUVL L 198, 25.7.2019, s. 105.

(2) https://ec.europa.eu/fisheries/sites/fisheries/files/2018-sweden-norway-09-2018.pdf

(3) https://stecf.jrc.ec.europa.eu/documents/43805/2537709/STECF+PLEN+19-02.pdf

(4) Komission delegoitu asetus (EU) 2019/2201, annettu 1 päivänä lokakuuta 2019, Euroopan parlamentin ja neuvoston asetuksen (EU) 2019/1241 täydentämisestä yksityiskohtaisilla säännöillä pohjankatkaravun pyyntiä Skagerrakissa koskevien reaaliaikaisten pyyntikieltojen täytäntöön panemiseksi (EUVL L 332, 23.12.2019, s. 3).